Line Barfod (EL), 2008-05-13:
Voldtægt er en grov forbrydelse, og vi helt enige om, at det er vigtigt at gøre noget for at få nedbragt antallet af voldtægter.
Vi synes også, det er rigtig, rigtig vigtigt at gøre noget for at hjælpe ofrene.
Det er et utrolig groft overgreb at blive udsat for, man har rigtig meget brug for hjælp, og det glæder os, at Dansk Folkeparti nu er begyndt også at se på at hjælpe ofrene.
Derfor vil vi ligesom De Radikale også kunne støtte den del af forslaget, der handler om ressourcer til at hjælpe ofrene, og jeg håber, at det kan lykkes at opnå flertal i Retsudvalget for den del af forslaget.
Jeg håber så også, at det kan lykkes at give en bred bevilling til centre for voldtægtsofre, og at de kan arbejde videre med nogle af de gode tiltag, de har, herunder konfliktmægling, som jo er noget, en del af voldtægtsofrene selv efterspørger, også nogle af de voldtægtsofre, der ikke ønsker at gå til domstolene, som ikke ønsker at gå til politiet og anmelde sagen osv., men som har et stort behov for at få skældt ud på gerningsmanden og få en aftale med ham om, at de ikke skal mødes osv.
En af sagerne har f.eks. været, at det har været en forælder til et andet barn i offerets barns klasse - så er det rart at få en aftale med vedkommende om, at han holder sig langt væk fra skolen, så man ikke skal være bange for at gå med til forældremøder eller andet på barnets skole, fordi man ikke vil risikere at møde ham.
Den slags ting er der stort brug for, og det håber vi at vi også kan blive enige om at der skal være midler til.
Vi kan også støtte det, der handler om større specialisering i politiet - det er forhåbentlig også det, der kommer ud af politikredsreformen.
Vi synes også, det er fornuftigt at overvåge området mere systematisk for at se på, hvordan de her sager så bliver behandlet.
Derimod støtter vi ikke den del, der handler om minimumsstraf i lovgivningen, og vi støtter heller ikke, at man indfører straf for uagtsom voldtægt.
Da vi for få år siden havde en høring om de norske erfaringer, var vurderingen, at i de sager, hvor nogle i Norge var blevet dømt for uagtsom voldtægt, ville man i Danmark dømme for forsætlig voldtægt.
Vi synes ikke, der er nogen grund til ligesom at nedgradere sagerne fra at kunne sige, at der altså her var tale om forsæt, at gerningsmanden kan dømmes for forsætlig voldtægt, til at det så bliver en dom for uagtsom voldtægt i stedet.
Så er der jo en del voldtægter, som Dansk Folkeparti slet ikke har med i det her forslag eller vil gøre noget ved, nemlig alt det, som ofrene for menneskehandel bliver udsat for.
Ifølge regeringens tal var der i hvert fald sidste år, og der er vel det samme antal nu, mindst 250 kvinder fra udlandet, der var ofre for menneskehandel.
Hvis de bare har én kunde om dagen, så er det mindst 250 voldtægter om dagen.
Det er et forfærdende stort antal, som vi har en stor forpligtelse til at gøre noget ved, og der savner jeg nogle forslag fra Dansk Folkeparti til, hvad vi skal gøre for at hjælpe de her ofre.
Der må være en del mænd, som gennemfører de her voldtægter, og som man skal have fat i og forklare, hvad det er, de laver.
Men der er også nogle ofre, der i den grad har brug for hjælp, og derfor håber jeg da, at Dansk Folkeparti vil være med til at sikre en ordentlig hjælp til de her ofre, herunder at de får muligheden for at få et længere ophold i Danmark, så vi kan sikre, at de ikke bliver sendt tilbage til hjemlandet for straks at blive handlet igen til nye voldtægter, og så vi kan sikre, at de faktisk får muligheden for at få et liv, hvor de ikke skal voldtages hver dag.